5 ทรัพย์สินที่ใช้ในการประกอบธุรกิจ

5.1 ทรัพย์สินถาวรหลัก

สินทรัพย์ถาวรที่ KTC ใช้ในการประกอบธุรกิจเป็นสินทรัพย์ของ KTC
เองตั้งแต่ต้นทั้งหมดซึ่งประกอบด้วย สิทธิการเช่า อุปกรณ์สำนักงาน อุปกรณ์คอมพิวเตอร์ และรถยนต์
ตามรายละเอียดข้างล่างนี้

  ------------------------- ----------- ----------------- -----------------
  รายการสินทรัพย์ถาวร          ราคาทุนรวม   ค่าเสื่อมราคาสะสม    มูลค่าตามบัญชีสุทธิ

  ส่วนปรับปรุงสิทธิการเช่า        0.54        0.25              0.29
  (ล้านบาท)                                                

  เครื่องใช้สำนักงาน (ล้านบาท)   85.50       36.93             48.57

  ยานพาหนะ (ล้านบาท)         3.25        3.03              0.22

  สินทรัพย์ระหว่างดำเนินการ      59.03       -                 59.03
  (ล้านบาท)                                                

  รวม                       148.32      40.21             108.11
  ------------------------- ----------- ----------------- -----------------

ที่มา : งบการเงินสิ้นสุดวันที่ 31 ธันวาคม 2545 (ตรวจสอบโดยสตง.)

5.2 ลูกหนี้บัตรเครดิตและสินเชื่อธนวัฏบัตรเครดิต

เนื่องจากธนาคารกรุงไทยมีนโยบายที่จะแปรรูปบริษัทฯ
จากการเป็นรัฐวิสาหกิจโดยการนำหุ้นเข้าจดทะเบียนใน ตลาดหลักทรัพย์แห่งประเทศไทย
ธนาคารกรุงไทยจึงได้มีมติให้โอนสินทรัพย์ให้แก่บริษัทฯ ซึ่งรวมถึงลูกหนี้สินเชื่อธุรกิจ
บัตรเครดิตประกอบด้วยสินเชื่อบัตรเครดิตและสินเชื่อธนวัฏบัตรเครดิต
ทั้งนี้ได้มีการทำสัญญาโอนสินทรัพย์ตามรายละเอียด ในส่วนรายการระหว่างกัน ข้อ 11
การโอนสินทรัพย์นี้ ได้ตกลงซื้อขายกันตามมูลค่าทางบัญชีสุทธิ โดยคิดการตั้ง
ค่าเผื่อหนี้สงสัยจะสูญตามเกณฑ์ที่ใช้กันโดยทั่วไปสำหรับธุรกิจบัตรเครดิต
ซึ่งเป็นเกณฑ์ที่ต่างจากการตั้งค่าเผื่อหนี้สงสัยจะสูญในธุรกิจธนาคารที่ธนาคารกรุงไทยใช้ในการตั้งค่าเผื่อหนี้สงสัยจะสูญสำหรับสินเชื่อบัตรเครดิตของธนาคารก่อนการโอนสินทรัพย์
มูลค่าทางบัญชีสุทธิ ณ วันที่ 30 มิถุนายน 2545
เป็นส่วนหนึ่งของข้อมูลที่ใช้ในการพิจารณาราคาซื้อขายตามที่ผู้ซื้อและผู้ขาย ทำการตกลงกัน
โดยราคาซื้อขายที่ธนาคารกรุงไทย และ KTC ตกลงกัน คือ 4,007.78 ล้านบาท

เมื่อพิจารณาจากงบการเงินซึ่งได้รับการตรวจสอบจากสำนักงานการตรวจเงินแผ่นดิน
จะเห็นว่าสินทรัพย์ประเภทลูกหนี้เป็นรายการใหญ่ที่สุดของ KTC โดยลูกหนี้ของ KTC แบ่งเป็น 2
ประเภท ได้แก่ ลูกหนี้บัตรเครดิต ซึ่งเป็นส่วนใหญ่ของยอดลูกหนี้ทั้งหมด และ
ลูกหนี้สินเชื่อธนวัฏบัตรเครดิต อย่างไรก็ตาม เนื่องจากนโยบายของ KTC
ที่จะให้บริการสินเชื่อธนวัฏบัตรเครดิต แก่เฉพาะลูกค้าเดิมต่อไป
โดยไม่มีการให้บริการดังกล่าวเพิ่มแก่ลูกค้ารายใหม่จึงคาดว่าลูกหนี้สินเชื่อธนวัฏบัตรเครดิตมียอดที่
ลดลงทุกปี ซึ่งทำให้สัดส่วนลูกหนี้ประเภทนี้ต่อลูกหนี้ทั้งหมดลดลงอย่างต่อเนื่องเช่นกัน

ณ วันที่ 31 ธันวาคม 2545 บริษัทฯ มีสินเชื่อบัตรเครดิตสุทธิ 7,234.17 ล้านบาท
และมีสินเชื่อธนวัฎบัตรเครดิตสุทธิ 942.33 ล้านบาท

5.2.1 นโยบายการรับรู้รายได้และระงับการรับรู้รายได้

บริษัทฯ มีนโยบายรับรู้รายได้ โดยใช้เกณฑ์คงค้าง ยกเว้นรายได้ดอกเบี้ยจากลูกหนี้บัตรเครดิต
สำหรับรายการใช้จ่ายผ่านบัตรเครดิต ตั้งแต่วันที่ครบกำหนดชำระหรือวันที่ครบกำหนดผ่อนชำระ
แต่ไม่ชำระโดยคำนวณจากวันที่ตามใบแจ้งยอดค่าใช้จ่าย
ส่วนรายได้ดอกเบี้ยของลูกหนี้บัตรเครดิตจากการเบิกเงินสดล่วงหน้า บริษัทรับรู้ตั้งแต่วันที่เบิกเงินสด
ส่วนรายได้ค่าธรรมเนียมอื่นๆ ได้แก่ ค่าธรรมเนียมในฐานะผู้ออกบัตร
ค่าธรรมเนียมจากผู้ใช้ต่างธนาคาร ค่าธรรมเนียมเบิกเงินสดล่วงหน้า และค่าบริการอื่นๆ บริษัทฯ
รับรู้เป็นรายได้ทันที ณ วันที่เบิกเงินสดล่วงหน้าหรือวันที่ให้บริการ

สำหรับรายได้ดอกเบี้ยจากลูกหนี้บัตรเครดิตทั้งจากรายการใช้จ่ายผ่านบัตรเครดิต
และเบิกเงินสดล่วงหน้าจะหยุดรับรู้รายได้เมื่อลูกหนี้ค้างชำระตั้งแต่ 180 วัน

5.2.2 นโยบายการจัดชั้นสินทรัพย์

KTC มีการจัดชั้นสินทรัพย์สำหรับเงินให้สินเชื่อ ทั้งสำหรับลูกหนี้บัตรเครดิตและลูกหนี้ธนวัฏบัตร
โดยมีนโยบายการจัดชั้นสินทรัพย์ตามระยะเวลาที่ผู้ถือบัตรค้างชำระกับบริษัท โดยจะแบ่งสินเชื่อเป็น
3 ชั้น คือ ลูกหนี้ที่ค้างชำระไม่เกิน 89 วัน ลูกหนี้ที่ค้างชำระในช่วง 90-179 วัน
และลูกหนี้ที่ค้างชำระเกินกว่า 179 วัน

5.2.3 นโยบายการตั้งค่าเผื่อหนี้สงสัยจะสูญ และการตัดบัญชีหนี้สูญ

บริษัทฯ มีนโยบายที่จะตั้งค่าเผื่อหนี้สงสัยจะสูญสำหรับลูกหนี้
โดยใช้เกณฑ์ที่ใช้กันโดยทั่วไปในธุรกิจบัตรเครดิต
โดยจะไม่มีการตั้งค่าเผื่อสำหรับลูกหนี้ที่ค้างชำระเป็นระยะเวลาน้อยกว่า 180 วัน
และจะตั้งสำรองร้อยละ 100 สำหรับลูกหนี้ที่ค้างชำระเป็นเวลาตั้งแต่ 180 วันขึ้นไป

  --------------------------------------------------- -------------------
                                                      2545

  มูลค่าสินเชื่อบัตรเครดิตก่อนหักค่าเผื่อหนี้สงสัยจะสูญ (ล้านบาท)      7,272.65

  ค่าเผื่อหนี้สงสัยจะสูญ – บัตรเครดิต (ล้านบาท)                 38.48

  มูลค่าสินเชื่อบัตรเครดิตสุทธิ (ล้านบาท)                       7,234.17

  ร้อยละของค่าเผื่อหนี้สงสัยจะสูญต่อมูลค่าสินเชื่อบัตรเครดิต          0.53%

  มูลค่าสินเชื่อธนวัฏบัตรเครดิตก่อนหักค่าเผื่อหนี้สงสัยจะสูญ* (ล้านบาท) 961.36

  ค่าเผื่อหนี้สงสัยจะสูญ – ธนวัฏบัตรเครดิต (ล้านบาท)             19.03

  มูลค่าสินเชื่อธนวัฏบัตรเครดิตสุทธิ (ล้านบาท)                   942.33

  ร้อยละของค่าเผื่อหนี้สงสัยจะสูญต่อมูลค่าสินเชื่อธนวัฏบัตรเครดิต      1.98%
  --------------------------------------------------- -------------------

* หลังหักดอกเบี้ยตั้งพัก

ที่มา : งบการเงินสิ้นสุดวันที่ 31 ธันวาคม 2545 (ตรวจสอบโดยสตง.)

สำหรับนโยบายในการตัดหนี้สูญนั้น บริษัทฯ จะพิจารณาตัดบัญชีตามหลักเกณฑ์ตามกฎกระทรวงฉบับที่
186 (พ.ศ. 2534) ออกตามความในประมวลรัษฎากร
สำหรับลูกหนี้ที่มีหนี้คงค้างชำระติดต่อกันเป็นเวลา 180 วัน และเข้าตาม
เงื่อนไขที่กำหนดไว้ในกฎกระทรวงฉบับดังกล่าว ซึ่งได้กำหนดเกณฑ์ตามระยะเวลาค้างชำระ มูลหนี้
และวิธีการและขั้นตอนในการ ติดตามทวงถามหนี้

อย่างไรก็ตาม เนื่องจากบริษัทฯ รับโอนลูกหนี้ที่มีอายุเกินกว่า 179
วันมาจากธนาคารกรุงไทยตามมูลค่าทางบัญชีสุทธิ ซึ่งมีมูลค่าเป็นศูนย์ ดังนั้น บริษัทฯ
จึงดำเนินการจำหน่ายลูกหนี้ดังกล่าว
พร้อมทั้งค่าเผื่อหนี้สงสัยจะสูญที่รับโอนมาจากธนาคารกรุงไทยเป็นสูญ (Write off)
เพื่อให้สะท้อนคุณภาพของสินทรัพย์ที่แท้จริงในเดือนธันวาคม 2545

5.3 นโยบายการลงทุนในบริษัทย่อยและบริษัทร่วม

ขณะนี้ KTC ได้ลงทุนในบริษัท ไทยสมาร์ทคาร์ด จำกัด เพื่อให้บริการธุรกิจทางด้านดิจิตอลเพอร์ส
(Digital Purse) หรือ โครงการสมาร์ทคาร์ด
ซึ่งเป็นโครงการให้บริการเครื่องมือการชำระเงินแทนเงินสด 2 ประเภท คือ
บัตรสมาร์ทคาร์ดเชื่อมบัญชีธนาคาร (สามารถเติมเงินในบัตรได้
และเป็นบัตรที่เชื่อมต่อกับบัญชีเงินฝากที่ธนาคารได้) และบัตรส่วนตัว
(บัตรที่สามารถเติมเงินได้แต่ไม่เชื่อมกับบัญชีเงินฝาก) บริษัทฯ
มีนโยบายที่จะมีสัดส่วนการถือหุ้นประมาณร้อยละ 10 ในบริษัท ไทยสมาร์ทคาร์ด จำกัด ทั้งนี้ บริษัท
ไทยสมาร์ทคาร์ด จำกัด มีแผนที่จะเพิ่มทุนจดทะเบียนเป็น 395,000,000 บาท
โดยทำการเพิ่มทุนเป็น 2 ครั้ง จำนวน 315,900,000 บาท และ 79,000,000 บาท ตามลำดับ
โดยในวันที่ 18 ธันวาคม 2545 บริษัทฯ
ได้ชำระค่าจองซื้อหุ้นเพิ่มทุนรวมทั้งชำระค่าจองซื้อหุ้นเพิ่มทุนล่วงหน้าสำหรับหุ้นสามัญจำนวน
3,950,000 หุ้น (คิดเป็นร้อยละ 10 ของหุ้นจดทะเบียนทั้งหมด) โดยชำระค่าหุ้น 5 บาทต่อหุ้น
ให้แก่บริษัทดังกล่าว ทำให้บริษัทฯ มีเงินลงทุนรวมในบริษัท ไทยสมาร์ทคาร์ด จำกัด ณ วันที่ 18
ธันวาคม 2545 เป็น 19,750,000 บาท ซึ่งเป็นหุ้นสามัญ 3,950,000 หุ้น มูลค่าที่ตราไว้หุ้นละ
10 บาท โดยชำระค่าหุ้น 5 บาทต่อหุ้น KTC คาดว่าบริษัท ไทยสมาร์ทคาร์ด จำกัด
จะดำเนินการจดทะเบียนเพิ่มทุนอีกครั้งในต้นปี 2546